Is-soċjeta' ċivili qed tqum. L-ammont ta' nies li ġew nhar it-Tlieta hu tweġiba għall-indifferenza jew it-tmejjil tal-klassi politika għal persuni li jaġixxu biex jiddefendu dak li hu ġust u b'imħabba għal pajjiżhom. In-nies li mxiet nhar it-Tlieta ma weġbits sejħa biex tappoġġja xi partit politiku fuq ieħor. Ma kienux qed jifirħu għal kandidat bit-tama li tegħleb oħrajn. Kienu qed jipprotestaw b'appoġġ għal idea: li l-verita' għandha tirbaħ u l-ġustizzja tintradd. Wieġbu bħala soċjeta' ċivili għal kampanja ta' sena li l-politiċi ħasbu li se tintemm ħafna, ħafna ilu. Il-Knisja Kattolika ta' Malta m'għandhiex bżonn min jagħllimha xi rwol għandha fil-komunita'. Min-natura tagħha hi elementi ċentrali tas-soċjeta' ċivili. Hi attiva fil-komunita' u għandha ħafna x'tgħid fuq il-ħajja f'dan il-pajjiż. U knisja li tħalli mingħajr kumment l-istat preżenti ta' Malta tabdika mir-responsabbiltajiet tagħha. Fr David Cilia qaddes nhar it-Tlieta. Tqabbad mill-Arċisqof Charles Scicluna li me setgħax iqaddes hu għax impenjat għal xahar barra minn Malta. Aqra l-omelija ta' Dun Cilia. U mhux qed ngħidlek hekk għax f'ħin minnhom jikkwotani li bil-fors hu mument importanti fl-istorja ta-reliġjonijiet tad-dinja. "Kollox għandu żmienu, u kull ħaġa għandha waqtha taħt is-sema!" Għeluq is-sena mill-assassinju ta' Daphne, u kważi għeluq is-sena mill-funeral tagħha, qegħdin nerġgħu nipproklamaw il-qari li kien pproklamat dak in-nhar tal-funeral. Nafu li dawn is-siltiet mill-iskrittura kellhom tifsira speċjali għal Daphne. Fil-ftuħ tal-librett hemm kwotazzjoni mir- Running Commentary tagħha: " Ecclesiastes 3: 1-8 is engraved in my heart" (15 July 2016). Il-Kelma ta' Alla hija ħajja u qawwija u qed nerġgħu nduru lejha biex inħalluha tkellimna fiċ-ċirkostanzi tal-lum, sena wara mimlija ħafna emozzjonijiet u taqbid, u ħafna mistoqsijiet. 1. Fiċ-ċirkustanza tal-lum jolqtuni l-aktar tlitt versi mill-ewwel qari: "Żmien li tgħannaq u żmien li tiċċaħħad mit-tgħanniq". "Żmien li tiskot u żmien li titkellem" "Żmien it-taqbid, u żmien il-paċi". Ħsiebi llum mmur l-ewwel u qabel kollox fil-ġenituri ta' Daphne, Michael u Rose, f'żewġha Peter, f'uliedha, li zgur kienu l-aktar persuni għeżież f'din id-dinja, Matthew, Andrew u Paul, ħutha, u n-neputijiet Megan u Amy; għax bla ħtija tagħhom ġew imċaħħda mill-affett tal-għażiża tagħhom. Ġew imġiegħla minn id kiefra jiċċaħdu mit-tgħanniq ta' l-għażiża tagħhom. Inġustizzja kbira. Daphne kienet persuna li fissret ħafna għal dawk li kienu jafuha mill-qrib. Laqtuni t-testimonjanzi li taw diversi nies nhar il-Ħadd li għadda fil- Pink Magazine ta- Sunday Times of Malta u li nimmaġina anke llum qegħdin hawn isellmu l-memorja tagħha filwaqt li jitolbu għaliha. Ippermettuli nikkummenta dawn il-versi bibliċi billi nirreferi għall-esperjenza tagħkom stess: Samira Jamil : "In Daphne, I found a friend who was sensitive, accessible and intuitive. Jista' jkun li wara sena nistennew li ssir ġustizzja u li toħroġ il-verita' dwar minn hu verament responsabbli ta' dan il-qtil, inħossuna bħal Koħelet li fl-ewwel qari jgħid: " Ħaġa oħra lmaħt taħt ix-xemx: fejn għandu jkun hemm il-ħaqq hemm l-inġustizzja, fejn għandu jkun hemm is-sewwa hemm il-ħażen". Għalhekk forsi kull 16 tax-xahar, bi ftit xemgħa u ftit fjuri, kienet issir il-mistoqsija "min qatel lil Daphne?" Dawk ix-xemgħa u dawk il-fjuri innokwi, li saru sinjal li jdejjaq! Ma l-awtur sagru ejjew ngħidu: " Il-ġust u l-ħażin Alla jagħmel ħaqq minnhom, għax kull ħaġa għandha waqtha u kull għemil hemm ħaqq għalih". Hekk hi r-risposta ukoll tas-Salm Responsorjali "Kemm se ddumu teħduha kontra wieħed waħdu, biex taqilbuħ ilkoll flimkien? Ħsiebħom biss biex iwaqqgħuh mill-għoli tiegħu". U għal din l-esperjenza persekutorja, is-Salmista jafferma: "F'Alla biss il-mistrieħ ta' ruħi". Inġedded l-appell li kien għamel l-Arċisqof lil dawk responsabbli mill-qtil ta' Daphne dak in-nhar tal-funeral fit-3 ta' Novembru 2017: " Taħrab kemm taħrab mill-ġustizzja tal-bnedmin, mill-Ġustizzja ta' Alla ma taħrabx. Indem qabel ikun tard wisq". Anke lilek, jew anke lilkom Alla jrid isalvakom. Dan hu d-demm tal-Ħaruf li permezz tiegħu ninfdew minn dak li jixlina! Hekk qrajna fl-Apokalissi fit-tieni qari. Avolja nafu li r-rebħa hi tal-ħaruf, l-ġlieda ma tiqafx qabel ma s-sewwa joħroġ rebbieħ. 3. Fl-aħħarnett il-Vanġelu li qrajna jfakkarna li "l-ġudizzju huwa dan: li d-dawl ġie fid-dinja imma l-bnedmin ħabbew id-dlam aktar mid-dawl ... kull minn jagħmel il-ħażen jogħod id-dawl, u ma jersaqx lejn id-dawl, biex għemilu ma jinkixifx". Hi realta' li aħna lkoll nġarrbuha fl-esperjenza tal-ħajja soċjali, politika, u Statali. Għalhekk huwa fl-interess ta' soċjeta' b'saħħitha, li tirrispetta d-demokrazija u s-separazzjoni tal-poter, li jkollna trasparenza fl-affarijiet pubbliċi, li l-informazzjoni tkun permessa tiċċirkola liberament, li l-ġurnalisti jkunu tassew ħielsa, mhux biss għax mhux imsikkta bħal Daphne, imma lanqas ippersegwitati jew f'biża' ta' ritaljazzjoni. Is-soċjeta' tagħna jixirqilha aħjar, imma jkollha dak li hi tippermetti. Għalhekk l-għajta għall-ġustizzja u l-verita' m'għandhiex tiskot qabel ma tiġi milqugħa. L-Arċisqof fil-quddiesa tal-funeral huwa hu jindirizza lill-ulied Daphne kien qal, "L-għażiża mama' tagħkom mietet mewta krudili minn id moħbija ta' xi ħadd li ħabb id-dlam, aktar mid-dawl għax l-għemil tiegħu kien ħażin. Qisu li tkunu ulied id-dawl". Nistqarr magħkom li d-dinjita' li urejtu, minkejja l-indinjazzjoni ġusta tagħkom, u l-ħidma tagħkom biex flok id-dlam jidħol id-dawl juri li intom ilqajtu dan l-appell. Nieħu din l-okkażżjoni biex infakkar u nsellem ukoll il-memorja ta' Jan Kuciak, 27 sena, maqtul fil-25 ta' Frar 2018; u Viktoria Marinova, 30 sena, maqtula dan ix-xahar stess. Kif qal l-Arċisqof fil-messaġġ tiegħu, "Il-ġurnalisti jeħtieġu l-protezzjoni ta' l-Istat u tas-soċjeta' biex iħarsu l-libertajiet taċ-ċittadini kollha". Daphne kienet l-ewwel ġurnalista fl-UE li nqatlet, jalla ma nkunux aħna ta' l-aħħar li nagħmlu ġustizzja. Il-ġustizzja u l-verita' jirristabilixxu l-ekwilibriju fis-soċjeta'. Grazzi lil kull min hu preżenti, għax il-preżenza tagħkom tagħmel differenza. Hi x-xemgħa li ddawwal id-dlam; hi l-imħabba li ttaffi l-inġustizzja mal-familja ta' Daphne. Agħtiha, O Mulej, il-mistrieħ ta' dejjem u d-dawl ta' dejjem jiddi lilha, tistrieħ fis-sliem. Previous: Id-diskors ta' Ana Gomes fis-16 ta' Ottubru Next: Guest Post: Għalfejn ipprotestajt? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
L-omelija tat-Tlieta